b'\n_START_ARTICLE_\nTorre del Veguer\n_START_SECTION_\nHist\xc3\xb2ria\n_START_PARAGRAPH_\nLa primera const\xc3\xa0ncia hist\xc3\xb2rica de l\'immoble data de 1318, quan Guillem de Cortei adquireix el lloc, que passa a con\xc3\xa8ixer-se com a Quadra d\'Escortei, on s\'escriu que habitaven vuit focs (llars)._NEWLINE_La torre del Veguer era una antiga possessi\xc3\xb3 senyorial. La quadra del Cortei on est\xc3\xa0 situada, apareix documentada des del 1358, moment en qu\xc3\xa8 era senyor Guillem de  Cortei._NEWLINE_Aproximadament, l\'any 1400 en aquest indret va ser fundat un monestir anomenat Sant Jeroni de Montolivet i habitat des del 1413  pels frares jer\xc3\xb2nims. Pocs anys despr\xc3\xa9s, els monjos van abandonar el lloc. Posteriorment la quadra del Cortei va passar a possessi\xc3\xb3 de Gaspar d\'Aviny\xc3\xb3. Un descendent d\'aquesta branca, Frederic d\'Aviny\xc3\xb3, va llegar l\'any 1601 la propietat a la seva filla, casada amb un membre de la fam\xc3\xadlia Vilafranca._NEWLINE_Durant l\'etapa de possessi\xc3\xb3 dels Vilafranca, la quadra del Cortei va passar a ser coneguda com a Torre del Veguer, segurament pel fet que un vilafranqu\xc3\xad ostentava la vegueria._NEWLINE_L\'any 1812 l\'industrial vilanov\xc3\xad Josep Ferrer i Vidal va adquirir la propietat i es van fer grans modificacions a l\'edifici, per\xc3\xb2 conserva encara  alguns dels elements d\'\xc3\xa8poques anteriors.\n_START_SECTION_\nMonestir de Sant Jeroni de Montoliver\n_START_PARAGRAPH_\nAl segle XV, Bertran Nicolau va obtenir del Papa Benet XIII l\'autoritzaci\xc3\xb3 per fundar un monestir jeroni en la di\xc3\xb2cesi de Barcelona. Llavors, el propietari de la "Quadra d\'Escortei" era Gen\xc3\xads Almog\xc3\xa0ver, qui va vendre al prior del Monestir de la Vall d\'Hebron la finca amb totes les seves terres i els homes i dones que hi habitaven ._NEWLINE_El 9 d\'octubre de 1413 es va signar el document de fundaci\xc3\xb3 del Monestir i Bertran Nicolau el va dotar amb 14.000 lliures amb la condici\xc3\xb3 que els frares celebressin misses per la seva salvaci\xc3\xb3 mentre visqu\xc3\xa9s, i per la seva \xc3\xa0nima despr\xc3\xa9s de mort. Per\xc3\xb2 aquell lloc no era apte per a la vida cenob\xc3\xadtica, per "falta d\'aigua i llenya". Per aquest motiu, el 21 d\'octubre de 1416 els jer\xc3\xb2nims van vendre la casa a Blai de Castellet i es van establir a Badalona, on van fundar el Monestir de Sant Jeroni de la Murtra en 1416, de llarga tradici\xc3\xb3.\n_START_SECTION_\nTorre del Veguer\n_START_PARAGRAPH_\nEn 1464, va adquirir la finca Gaspar d\'Aviny\xc3\xb3, fam\xc3\xadlia que ostentar\xc3\xa0 la propietat de la casa durant diversos segles. Un dels Aviny\xc3\xb3, concretament Frederic d\'Aviny\xc3\xb3 (1601), va exercir l\'ofici de Veguer (representant del comte de Barcelona) al Pened\xc3\xa8s. Per tal motiu, la casa es coneixer\xc3\xa0 a partir de llavors com la Torre del Veguer. Posteriorment, Jer\xc3\xb2nima d\'Aviny\xc3\xb3 es va casar amb Llu\xc3\xads de Vilafranca, quedant la Torre en mans dels Vilafranca fins a mitjan segle XIX, quan la va adquirir la fam\xc3\xadlia Desmassieres i Fern\xc3\xa1ndez de Santillana._NEWLINE_En 1883, adquireix la finca Josep Ferrer i Vidal, sent els seus descendents els actuals propietaris de la finca. Josep Ferrer i Vidal va realitzar-hi importants reformes, atorgant-li l\'aspecte de fortificaci\xc3\xb3 que posseeix la casa en l\'actualitat: va fer aixecar la torre de planta quadrada, merlones, matacanes i torres amb espitlleres en els angles seguint l\'estil del neocl\xc3\xa0ssic. En 1896 es va inaugurar una capella dedicada a Maria Auxiliadora, d\'estil neog\xc3\xb2tic._NEWLINE_A Josep Ferrer i Vidal li va succeir el seu fill Joan Ferrer-Vidal i Soler, Senador i diputat de les Corts, qui va afegir un petit teatre en 1895; a aquest, li va succeir el seu fill Agust\xc3\xad Ferrer-Vidal i Goytisolo; a aquest, la seva filla Elena Ferrer-Vidal Llorens; i finalment, el fill d\'aquesta, Joaquim Gay de Montell\xc3\xa0 i Ferrer-Vidal, propietari en l\'actualitat.\n_START_SECTION_\nAspecte actual\n_START_PARAGRAPH_\nLa major part de l\'edificaci\xc3\xb3 actual correspon a les obres realitzades al segle XIX, d\'estil ecl\xc3\xa8ctic: torrassa de planta quadrada neocl\xc3\xa0ssic, capella neog\xc3\xb2tica. Es conserven alguns elements originals de la casa forta medieval, aix\xc3\xad com un claustre del segle XV amb diversos arcs de pedra amb voltes rodones, her\xc3\xa8ncia de l\'\xc3\xa8poca del monestir jeroni. En l\'exterior trobem un gran portal\xc3\xb3 d\'arc de mig punt adornat amb un escut de marbre del segle XVI amb les armes dels Aviny\xc3\xb3, i amb s\xc3\xb2lids contraforts adossats. A l\'interior, tres arcs ogivals en el celler i un arc de mig punt en la cuina, s\xc3\xb3n testimoniatges de l\'antiguitat de l\'edifici._NEWLINE_La casa sembri ha estat lligada a la tradici\xc3\xb3 del cultiu de la vinya des que la van iniciar els frares Jeronis al segle XV fins a l\'actualitat. A la fi del segle XIX, els vins de la casa van aconseguir una medalla d\'or en l\'Exposici\xc3\xb3 Universal de Barcelona de 1888, i en 1930 s\'elaboraven vins que s\'exportaven a Bordeus (Fran\xc3\xa7a). En 1990 es va iniciar un projecte d\'elaboraci\xc3\xb3 de vins de qualitat, projecte viu en l\'actualitat.\n_START_SECTION_\nDescripci\xc3\xb3\n_START_PARAGRAPH_\nCasal fortificat. Molt transformat a partir del 1882._NEWLINE_El conjunt est\xc3\xa0 situat aproximadament a un kil\xc3\xb2metre del palau dels Solers, no gaire lluny de Can Mart\xc3\xad. Es tracta d\'una construcci\xc3\xb3 a\xc3\xafllada, bastida en la seva major part en el segle XIX sobre la base de l\'anterior edifici medieval, del qual es conserven alguns elements: porta d\'acc\xc3\xa9s d\'arc de mig punt i contraforts a l\'exterior, i arcs de mig punt i ogivals a l\'interior._NEWLINE_La reforma efectuada al segle passat, va seguir pautes est\xc3\xa8tiques inspirades en l\'arquitectura medieval. L\'element m\xc3\xa9s remarcable \xc3\xa9s la torre de planta quadrada amb merlets, matac\xc3\xa0 i petites torres amb espitlleres als angles.'